Juuli viimasel päeval ja augusti esimesel päeval toimus üks väga tore ja ilus kanuumatk sõprade ja tuttavatega. Matk sai alguse Piibe mnt sillast, kulges põhiliselt mööda Põltsamaa jõge  ning lõppes Pajusis. Mis aga sinna vahepeale jäi, sellest siis pikemalt. Põnevat lugemist :).  Ühe suvise ja mitmepäevase matka mõte tekkis kevadel suurveeajal, mil läbiti üks ekstreemne kanuumatk. Kui lõpuks tulijad-lubajad-tahtjad tegudeni jõudsid oli meid 10 inimest, kes olid täis tahtejõudu ja entusiasmi, et veeta aega looduses ja nautida ilusat ilma. Laupäeva hommikul kell 11.00 olid kanuud vees ning siht silme ees. Piibe mnt silla juures oli algus ning kohe peale mõndakümmend-sadant meetrit tulid  esimesed takistused. Kes ronis alt, kes pealt - aga nii tublilt, et kõik meie varustus jäi kanuudesse ja kõik jäid kuivaks. Tore algus :). Loodus oli ilus, linnud laulsid ja ka algajad kanuumatkajad peale esimesi ponnistusi tundusid juba nagu profid :). Matk viis meid Endla Looduskaitsealale. Mingi hetk oli valida, kas sõita mööda Põltsamaa jõge edasi või teha matk pisut põnevamaks ning läbida Endla järv ja Sinijärv. Otsustati viimase valiku kasuks ning läksime mööda Nava jõge järve poole. Keskkonnaametist  oli luba taodeldud - nii et kõik oli selles mõttes korras. Nava jõgi ja selle ümbrus - meeletult ilus, saan täitsa aru, miks seal vasakkaldal ka liikumise keeld on - tundus täiesti puutumata loodus. Üks teadjam matkaja järsku kuulutas, et nüüd oleme Endla järvel. Uskumatu, nagu ei saanud arugi, järv nii kinnikasvanud. Endla järvest edasi kanuutasime mööda Räägu kanalit Sinijärve. Jällegi meeldiv üllatus, kuigi järv suhteliselt kinnikasvanud, oli see väga väga ilus - meeletult palju vesiroose ja muud  taimestikku. Kohe peale Sinijärve on RMK plats, kus otsustasime pisut lõunatada.  Täpselt meie randumise ajaks juhtusid sinna platsile ka RMK tegelased, kes olid väga õnnelikud meid nähes. Kohe tulid ligi ja uuriti, et äkki oleks meil aega paar küsitluslehte ära teha. Seoses sellega, et meil nii palju keskkonnainimesi ei suutnud me ju EI öelda :). Mõned meist said täita küsitluslehti ning teised jutustasid niisama. RMK inimestega rääkides öeldi meile, et meie edasine marsruut on LÄBIMATU (suured puud jõel,  kobras tegutsenud ja kaldad nii kõrged, et veest välja tulla ei saa), et meil tuleb tagasi (VASTUVOOLU!!!!!) sõita ja uuesti Põltsamaa jõe hargnemiskohas valida see teine tee. Kokku tuleks selle ringi pikkuseks ca 15 km või isegi rohkem, et jõuda sinna kohta, kus meil läheks edasise marsruudiga u 3 km. Jaiks jaiks jaiks. Kui küsimustik täidetud tegime väikese kiirkoosoleku :). Ühise otsusena tuli, et pigem tassime need 3 km kanuusid käekõrval kui see, et tagasi läheme ja graafikust nii palju maha jääme -  sest siis ei oleks me vist kahe päevaga seda matka läbinud.  Mõeldud tehtud. Alustasime kõik väikese hirmuga - et mis nüüd saab :). Uskumatu, see 3 km sai läbitud nii, et me ei pidanud isegi kanuudest väga välja tulema, mitte midagi hullu ei olnud, need alguse takistused olid palju suuremad. Oeh, kõik õnnelikud ja rõõmsad. Läbisime läbimatu raja :) icccc.  Ja juba olimegi ööbimiskohas.  Mis kõik seal juhtus - see ei kannata eriti kirjutamist, veel vähem lugemist :). Igaljuhul koht oli super,  jõe ääres peaaegu kellegi hoovis (aga kedagi kodus polnud, kelle käest luba küsida) ja tundus üldse, et seda kohta külastatakse harva, sest muru oli ikka päris pikk juba. Saime seal lõket teha ja vorstikesi grillida. Tehti ka pisut pättust :) (ei midagi väga hullu tegelikult - kõik jäi terveks :) ) ja no öösel juhtus veel seikluseid, millest mõni mees ei taha midagi kuulda, aga no hüüdnime sai ta endale sealt toreda :) Nalja kui palju.  Järgmisel hommikul alustasime taas matkaga. Enne seda läks kõndima  üks punane Olympus´e kaamera - kes leiab, palun tagastada omanikule :). Aitäh.  Kanuus oli väga mõnna logeleda, enamus ajast pigem lebotati (takistusi ei olnud) ja lasti voolul ennast kanda. Lõppuks olid kõik juba väsinud ja siht oli silme ees, et lõpp-punkti jõuda. Kui 5-st kanuust 4 olid kohal, siis viimast paatkonda oodati väga kaua :) Nemad tegid ikka lõbusaks oma olemise ja suhtlesid jõe ääres puhkajatega, tegid neile lõbusõitu ja nautisid koos kangemaid kraame :P. Matka eesmärk oligi ju, et oleks  FUN ja usun, et see eesmärk täideti.  Järgmisel aastal uuesti :P sest Eesti loodus on ilus ja matk on väga mõnus ja rahustav puhkuseviis. Kohtumiseni!